tartuNLP/wikipedia-smugri-20251201 huggingface dataset:
Klaksvík (kunta)

Klaksvík on kunta Färsaarten pohjoisosassa Borðoyn ja Kalsoyn saarilla. Kunnan asukasluku on 4 794 (2002), mikä tekee siitä Färsaarten toiseksi suurimman kunnan. Kunnan keskus on Klaksvíkin kaupunki, jossa valtaosa kunnan asukkaista elää.
Klaksvík sijaitsi ennen kokonaan vain Borðoyn saarella, mutta laajeni myös Kalsoylle vuoden 2005 kuntaliitoksessa, jolloin Klaksvíkiin liitettiin saaren pohjoisosassa ollut Mikladalurin kunta.
Kylät.
Ánir, Árnafjørður, Klaksvík, "Mikladalur", Norðoyrim, "Trøllanes"
Sumba (Färsaaret)

Sumba on kylä Färsaarilla Suðuroyn saarella. Tämä 253 asukkaan (1.1.2013) kylä muodostaa Sumban kunnan keskustan.
Korkea vuori erottaa Sumban muusta saaresta. Se on myös ainoa Suðuroyn saaren länsirannalla oleva kylä Fámjinin kanssa. Vasta vuonna 1997 vuoreen tehtiin tunneli, mikä helpottaa kulkua naapurikyliin ja -kuntiin.
Sumban jalkapallojoukkue on nimeltään SÍ Sumba.
Wolfgang von Kempelen

Johann Wofgang Ritter Kempelen de Pázmánd, tunnettu myös unkarinkielisellä nimellään "Kempelen Farkas" (23. tammikuuta 1734 Bratislava – 26. maaliskuuta 1804 Wien) oli unkarilainen keksijä.
Kempelen kehitteli mekaanista käsikäyttöistä puhekonetta, joka oli merkittävä ja aito kehitysaskel fonetiikan alalla. Mekaaninen puhekone tuotti ensimmäisenä koneena maailmassa kokonaisia sanoja ja lauseita. Saavutuksiaan hän esitteli vuonna 1791 ilmestyneessä kirjassaan "Mechanismus der mensclichen Sprache nebst Beschreibung einer sprechenden Maschine". Mekaaninen puhekone on esillä Deutsches Museumissa, Münchenissä.
Kempelenin tunnetuin keksintö on kuitenkin mekaaninen shakkiautomaatti Turkkilainen, joka hämmästytti sekä mekaniikallaan että pelitaidoillaan niin Euroopassa kuin Amerikassakin. Turkkilainen oli kuitenkin huijausta. Sen sisällä oli pienikokoinen ihminen, joka hoiti pelaamisen, ja koneisto oli tarkoitettu pelkästään yleisön hämäämiseen. Huijaus esitettiin yleisölle ensimmäistä kertaa vuonna 1769 Schönbrunnin linnassa Itävallan keisarinna Maria Teresian hovissa. Kun Turkkilainen oli 1800-luvulla Yhdysvalloissa, Edgar Allan Poe kirjoitti vuonna 1850 koneen nähtyään kertomuksen "Von Kempelen and his Discovery".
Vuonna 2004 Budapestissa pidettiin fonetiikan kongressi, joka oli omistettu von Kempelenin muistolle.
Concrete (Fear Factoryn albumi)

Concrete on yhdysvaltalaisen death metal/industrial metal -yhtye Fear Factoryn varhainen demoalbumi, joka levytettiin vuonna 1991 ja julkaistiin vasta vuonna 2002 CD-levynä. 
Albumi levytettiin Blackie Lawlessin studiolla vuonna 1991. "Concreten" piti olla Fear Factoryn ensimmäinen julkaisu, mutta yhtyeen jäsenet eivät olleet tyytyväisiä levytyssopimukseensa, minkä takia yhtye hylkäsi tuottajansa, Ross Robinsonin. Kun asia vietiin oikeuteen, Robinson sai oikeudet albumiin ja yhtye oikeudet albumilla oleviin kappaleisiin. Niinpä Fear Factory päätyi levyttämään uudestaan kahdeksan kappaletta tältä albumilta viralliselle debyyttialbumilleen, Soul of a New Machinelle vuodelta 1992. Sekä Fear Factory että Robinson käyttivät albumia itsensä promotointiin; yhtye sai albumin avulla levytyssopimuksen Roadrunnerin kanssa ja Robinson päätyi tuottamaan Kornia, ja näin hänestä tuli yksi halutuimmista nu metal -tuottajista 1990-luvulla. Laulaja Burton C. Bellin mielestä albumi on demo, ja yhtye käytti sitä myöhemmin parantaakseen kappaleitaan.
Kappaleet.
Kaikki kappaleet kirjoittanut Burton C. Bell, Dino Cazares ja Raymond Herrera, ellei toisin mainittu.
Lodin maakunta

Lodin maakunta () on maakunta Lombardian hallintoalueella Pohjois-Italiassa.
Lodin maakunnan pinta-ala on 783 km2 ja väkeä maakunnassa on runsaat 200 000. Maakunnassa on 61 kuntaa, ja sen pääkaupunki on Lodi.
Lodin maakunnan maasto on tasaista ja sitä rajaavat osittain joet Adda, Po ja Lambro. Milanon puolustamiseksi on Addan varteen rakennettu useita linnoituksia.
Laulu (teos)

Laulu tarkoittaa laulamalla esitettävää sävellystä. Lauluun kuuluvat yleensä sävelmä ja tietty sanoitus, mutta laulu voidaan esittää myös ilman säestystä pelkällä ihmisäänellä. Laululla voidaan viitata myös yleisemmin laulunomaiseen tai mahdollisesti laulettavaksi tarkoitettuun lyyriseen runoon. 
Henkilöä, joka tekee lauluja kutsutaan lauluntekijäksi ja henkilö joka lauluja esittää, on laulaja. Laulaja-lauluntekijällä tarkoitetaan näiden yhdistelmää. Lauluntekijän pääasiallinen tulonlähde ovat kappaleiden esittämisestä syntyvät tekijänoikeustulot kun taas laulajan pääasiallista tuloa ovat konserttipalkkiot.
Laulu voi olla rakenteeltaan joko "säkeistölaulu", jossa runon eri säkeistöt lauletaan samalla sävelmällä, "muunneltu säkeistölaulu", jossa tapahtuu pieniä melodisia tai rytmisiä muutoksia, tai "läpisävelletty laulu". Siinä laulurunoa käsitellään taiteellisena kokonaisuutena. Lauluja sävelletään eri määrälle esittäjiä: joko vain yhdelle äänelle, laulettaviksi duettona tai triona, tai kuoron esitettäviksi.
Lauluja voidaan ryhmitellä eri tavoin. Kansanlaulut ovat kansan keskuudessa syntyneitä sävelmiä, joiden tekijää ei enää tunneta, ja ne erotetaan länsimaissa taidelauluista. Kansanlaulut lauletaan yleensä ilman säestystä tai vain yhden soittimen säestäminä, ja ne opitaan usein ulkoa kuulon perusteella. Taidelaulut on taas usein tarkoitettu ammattilaulajan esittämiksi, niitä säestää piano tai orkesteri ja niiden nuotit on kirjoitettu ylös. Populaarimusiikin laulut ovat vaikeutensa ja rakenteensa puolesta näiden kahden luokan välissä. Laulut voidaan jakaa myös esimerkiksi hengellisiin ja maallisiin lauluihin tai tyyleittäin (balladi eli eeppinen tai kertova laulu, lyyrinen tunnelmalaulu ja niin edelleen). Saksankielinen sana "lied" viittaa taiteellisesti korkeatasoiseen, säestettyyn yksinlauluun.
Musiikki voimistaa sanojen antamaa viestiä ja sallii niiden esittämisen intohimolla ja voimalla, jota on vaikea saavuttaa pelkällä puheella. Siksi ihmisääntä ja musiikkia on yhdistetty toisiinsa ympäri maailmaa jo muinaisista ajoista lähtien. Laulutavat eroavat kulttuureittain ja myös kulttuurien sisällä: joissakin kulttuureissa arvostetaan ”rentoa ja luonnollista äänen väriä, jossa laulun sanat äännetään väljästi, kun taas muissa kulttureissa pidetään parempana pitkälle harjoiteltua, jännittynyttä ääntä ja tarkasti lausuttuja sanoja.”
Hermetic Order of the Golden Dawn

Hermetic Order of the Golden Dawn (tai yleisemmin pelkkä Golden Dawn tai H.O.G.D., eli "Kultainen aamunkoitto") oli 1800-luvun lopussa ja 1900-luvun alussa vaikuttanut okkulttinen järjestö, jolla oli suuri vaikutus 1900-luvun länsimaiseen okkultismiin. Lukuisat wiccassa, thelemassa ja muissa henkisissä oppisuunnissa käytetyt rituaalit ovat peräisin Golden Dawnin perinteestä.
Järjestön kolme perustajaa, William Robert Woodman, William Wynn Westcott ja Samuel Liddell MacGregor Mathers olivat vapaamuurareita ja Societas Rosicruciana in Anglian jäseniä. Westcott oli myös Teosofisen seuran jäsen. Golden Dawnin jäseniä ovat olleet muun muassa Aleister Crowley, Edith Nesbit, Arthur Edward Waite, William Butler Yeats ja Bram Stoker.
Suojatiellä

Suojatiellä on Maija Vilkkumaan kappale, joka julkaistiin digitaalisesti 16. kesäkuuta 2008 ensimmäisenä singlenä hänen viidenneltä studioalbumiltaan "Superpallo". CD:nä kappale julkaistiin 18. kesäkuuta. Single ylsi Suomen virallisen singlelistan sijalle 10 ja latauslistan sijalle 20. Kappaleen tuotti Riku Mattila.
Kappaleen musiikkivideo kuvattiin kesäkuussa 2008 Helsingin Töölössä, ja sen ohjasi Misko Iho. Kappaleen ensiesitys oli 7. heinäkuuta 2008 MTV:llä ja The Voicella.
Wladimir Aïtoff

Wladimir Aïtoff (5. elokuuta 1879 – 6. syyskuuta 1963) oli ranskalainen rugby union -pelaaja ja olympiavoittaja. Hän oli mukana Ranskan kultaa voittaneessa joukkueessa Pariisin olympialaisissa 1900.
Aïtoff vietti yhdeksän kuukautta Buchenwaldin keskitysleirissä toisen maailmansodan aikana. Hänen tyttärensä Irene Aïtoff oli konserttipianisti.
Sergei Ignaševitš

Sergei Nikolajevitš Ignaševitš (, s. 14. heinäkuuta 1979 Moskova, Venäjän SFNT, Neuvostoliitto) on venäläinen jalkapalloilija ja jalkapallovalmentaja. Hän edusti pelaajana toistakymmentä vuotta kotimaansa pääsarjajoukkue TsSKA Moskovaa. Pelipaikaltaan 187 senttimetriä pitkä Ignaševitš oli keskuspuolustaja. Hän pelasi Venäjän maajoukkueessa ennätykselliset 127 maaottelua.
TsSKA Moskovan varakapteenina toiminut Ignaševitš on edustanut urallaan myös Lokomotiv Moskovaa, PFK Krylja Sovetov Samaraa ja Spartak Orehovoa. Hän voitti Venäjän mestaruuden vuosina 2002, 2005, 2006, 2013, 2014 ja 2016 sekä Venäjän cupin vuosina 2001, 2005, 2006, 2008, 2009, 2011 ja 2013.
Maajoukkueessa Ignaševitš pelasi vuosina 2002–2018. Hänet pelasi vuosien 2008, 2012 ja 2016 EM-kilpailuissa sekä vuosien 2014 ja 2018 MM-kilpailuissa. Hän pelasi näissä turnauksissa täyden ajan kaikissa Venäjän otteluissa lukuun ottamatta vuoden 2008 EM-kilpailujen ensimmäistä ottelua, jolloin hän istui vaihtopenkillä.
Joulukuussa 2009 Ignaševitš sai yhdessä Aleksei Berezutskin kanssa yhden ottelun kilpailukiellon piristeen käytöstä. Piriste oli peräisin heidän käyttämästä yskänlääkkeestä.
Ignaševitš aloitti kesällä 2019 Moskovan Torpedon päävalmentajana.
Aleksandr Anjukov

Aleksandr Gennadjevitš Anjukov (, s. 28. syyskuuta 1982 Samara) on venäläinen jalkapalloilija, joka edustaa Pietarin Zenitia. Pelipaikaltaan Anjukov on puolustaja. Hänen pelinumeronsa on 22, pituutensa 178 senttiä ja painonsa 67 kiloa.
Vuonna 2000 Anjukov pelasi PFK Krylja Sovetov Samaran reservijoukkueessa Venäjän 2. divisioonassa. Venäjän jalkapalloliigassa hän debytoi 14. lokakuuta 2000 ottelussa Zenitia vastaan. Anjukov edusti Samaraa viisi kautta, kunnes siirtyi Zenitiin. Zenitissa Anjukov oli voittamassa kaudella 2007-08 liigamestaruutta ja UEFA Cupin voittoa.
Venäjän maajoukkueeseen Anjukov on kuulunut vuodesta 2004 lähtien. Hän on edustanut Venäjää vuoden 2004, 2008 ja 2012 EM-kisoissa.
Kenian tee

Kenian tee on yleisnimitys Keniassa tuotettulle teelle. Käytännössä kenialainen tee tarkoittaa useimmiten mustaa teetä.
Teen tuotanto Keniassa alkoi vuonna 1903, mutta merkittäväksi se nousi vasta 1950-luvulla.
Jopa 90 prosenttia kenialaisesta teestä valmistetaan teollisella CTC-menetelmällä käytettäväksi pussiteenä. Kenian teen merkittävää asemaa mustan teen tuotannossa kuvaa se, että nykyään karkeasti 50 % Ison-Britannian teen tuonnista tulee Keniasta.
Laadukasta kenialaista teetä tuottavina teetiloja on mainittu muun muassa: Marinya, Mugania, Mynunga, Gathuthi, Githambo, Imenti, Kangaita, Keigoi ja Rukuriri.
Runavík (kunta)

Runavík on kunta Färsaarten Eysturoyn saarella. Kunta on asukasluvultaan saarten kolmanneksi isoin, 2 557 vuonna 2006. Kunnan keskus on Runavíkin kylä.
Vuonna 2005 Runavík liitettiin Elduvíkin, Skálan ja Oyndarfjørðurin kunnat.
Kylät.
Elduvík, Funningsfjørður, Glyvrar, Lambareiði, Lambi, Oyndarfjørður, Rituvík, Runavík, Saltangará, Skálafjørður, Skáli, Skipanes, Søldarfjørður, Æðuvík.
Alexa Rae

Alexa Rae (oik. Mary Sharpton, s. 10. joulukuuta 1980 Atlanta, Georgia, Yhdysvallat) on entinen yhdysvaltalainen pornonäyttelijä.
Elämäkerta.
Mary Sharpton syntyi Atlantassa, Georgian osavaltiossa joulukuussa 1980. Hän kävi katolilaista St. Pius X high schoolia Atlantassa, mutta lähti pois toisen vuoden aikana. Samaan aikaan Sharpton harrasti ratsastusta 14 vuotta ja kilpaili muutaman kerran kansallisella tasolla.
Ura.
Aikuisviihdealalle hän päätyi vuonna 1998 täytettyään 18 vuotta. Aluksi Sharpton toimi eroottisena tanssijana Atlantassa The Gold Clubissa, jossa hän käytti oikean nimensä sijasta taiteilijanimeä Fantasy. Samana vuonna Sharpton päätyi pornoteollisuuteen ja otti nimekseen Alexa Rae, jonka hän loi Billy Joelin tyttären nimestä Alexa Ray Joel. Lyhyen uransa aikana Rae esiintyi yhteensä 102 pornoelokuvassa voittaen kerran AVN-palkinnon vuonna 2003 parhaasta parikohtauksesta yhdessä Lexington Steelen kanssa elokuvassa Lex the Impaler 2. Hän lopetti uransa vuoden 2001 lopulla, mutta lopettamisesta huolimatta Raen seksikohtauksia julkaistiin vuoteen 2006 asti.
Hän esiintyi myös Lo-Ball punk-yhtyeen "Uncomplicated" musiikkivideolla vuonna 2001.
Sunda (Färsaaret)

Sunda on suurikokoinen kunta Färsaarilla. Se sijaitsee Streymoyn ja Eysturoyn saarten välisen salmen molemmilla rannoilla ja on pinta-alaltaan saarten toiseksi isoin kunta. Sundan keskusta on 97 asukkaan Oyrarbakki ja koko kunnan asukasluku on 1 547.
Vuoden 2005 kuntauudistuksessa Sundaan liitettiin Saksunar, Haldarsvíkar, Hósvíkar, Hvalvíkar ja Gjáar, minkä vuoksi Sunda onkin pinta-alaltaan toiseksi suurin kunta. Kunnan asukasluku on hitaasti kasvava, sillä se sijaitsee tärkeän valtatien varrella. Kunnan keskus onkin muodostunut ainoan Streymoyn ja Eysturoyn välisen sillan kohdalle.
Kylät.
Gjógv, Haldarsvík, Hósvík, Hvalvík, Langasandur, Norðskáli, Oyrarbakki, Oyri, Saksun, Streymnes, Svínáir, Tjørnuvík.
Joona Kortesmäki

Joona Kortesmäki (s. 3. tammikuuta 1981) on muusikko, koomikko ja televisio-ohjaaja ja -juontaja. Hän tekee musiikkia taiteilijanimellä Posteljoona.
Musiikki.
Hänen ensimmäinen albuminsa oli 2004 ilmestynyt omakustanne "Äärimmäinen totuusalbumi". Toinen albumi "Miehen malli" julkaistiin 2. heinäkuuta 2008 Suomen Musiikki -levymerkillä. Levyn single oli radiosoittoa saanut "Nakuna". Kolmas "Irti"-niminen studioalbumi julkaistiin 5. toukokuuta 2010. Kortesmäki esiintyy joko yksin tai "Posteljoona &amp; Ystävät" -kokoonpanossa, johon kuuluu Posteljoonan lisäksi 7 soittajaa.
Muut työt.
Kortesmäki oli Nelosen "B-studio"-ohjelman juontaja-toimittaja syksyllä 2008. Hän toimi Yle TV2:n nuorten kesäohjelma "Summerin" pseudonyyminä kameramiehenä, Niklaksena, kesinä 2007 ja 2008. Hän oli myös toinen, Jonte, kesällä 2008 YleX:llä arkiaamuisin juontaneista HeinäEsoista. 
Hän oli käsikirjoittajana ja ohjaajana Subin keväällä 2010 ja 2012 esittämässä televisiosarjassa "Teräspallit". Hän juonsi yhdessä Sami Hedbergin kanssa vuoden 2011 Emma-gaalan. Kortesmäki juonsi TV1:n talk show'ta Lauantaiprojektia yhdessä Sami Hedbergn kanssa sekä TV2:lla Arman Alizadin kanssa. Hän oli juontaja-toimittajana myös 2012 Uuden Musiikin Kilpailussa.
Kortesmäki oli kilpailijana "Giljotiinissä". Ohjelman juontaja Janne Virtanen esitteli hänet "21-vuotiaana taiteilijana Nokialta, jonka harrastuksena ovat kansantanssit ja bridge-illat".
Kortesmäki on myös laulanut Daltonit-lastenohjelman tunnusmusiikin.
Monomyytti

Monomyytti tai sankarin (myyttinen) matka/taival on kertomustyyppi, jossa sankari lähtee seikkailuun ja palaa sieltä paitsi voittajana, myös muuttuneena ja viisastuneena ihmisenä. Monomyytin juonirakenne esiintyy samankaltaisena eri kansojen mytologioissa ja tarustoissa. Nykyisin monomyytin juonirakennetta käytetään tietoisesti erityisesti elokuvien käsikirjoituksissa.
Käsitteen historia.
Ensimmäisenä juonirakenteen havaitsi Vladimir Propp, joka tutki venäläisiä kansansatuja ja totesi, että samat juonikuviot toistuvat sadusta toiseen.
Vuonna 1949 amerikkalainen antropologi Joseph Campbell julkaisi kirjansa "The Hero With a Thousand Faces", joka julkaistiin 1992 suomeksi nimellä "Sankarin tuhannet kasvot". Campbell oli perehtynyt Proppin tutkimuksiin ja löysi samankaltaisia myyttisestä sankarista kertovia tarinoita primitiivisistä kulttuureista eri puolilta maailmaa.
Hollywoodin käsikirjoituskonsulttina toiminut Christopher Vogler havaitsi puolestaan 1990-luvun alussa, että myös valtaosasta menestyselokuvia on löydettävissä samankaltainen sankarimyytin peruskaava.
Sankarin matkan vaiheet.
Campbellin, Voglerin ja muiden tutkijoiden perusteella sankarin matkan vaiheet voidaan jaotella esimerkiksi seuraavasti:
Piquet

Piquet (tai suomeksi piketti) on vanha ranskalainen korttipeli kahdelle. Piquet kuuluu tikkipeleihin, ja pelissä käytetään pakkaa, josta on poistettu kortit 2–6 (32:n kortin "lyhyttä pakkaa" eli nk. piquet-pakkaa). Bridgen suosion myötä piquet on kadonnut harrastaja-kortinpelaajien pelivalikoimasta.
Andrei Aleksandrovitš Popov

Andrei Aleksandrovitš Popov ( (4. lokakuuta 1821 Pietari – (18. maaliskuuta 1898 Pietari) oli Keisarillisen Venäjän laivaston amiraali ja laivasuunnittelija. Useat hänen suunnittelemistaan laivoista ovat tunnettuja huonosta merikelpoisuudesta.
Vuosina 1858–1864 hän toimi Venäjän Tyynenmeren-laivueiden komentajana.
Pavian maakunta

Pavian maakunta () on maakunta Lombardian alueella Pohjois-Italiassa.
Pavian maakunnan pinta-ala on 2 969 km2 ja siellä on noin 550 000 asukasta. Maakunnassa on 188 kuntaa, ja sen pääkaupunki on Pavia.
Pavian maakunnan halki virtaa Po ja sen sivujoki Ticino. Pavian lisäksi muita suuria kaupunkeja ovat Vigevano ja Voghera.
Shakkivariantti

Shakkivariantti eli satushakki on shakista kehitetty tai muunneltu peli. Erilaiset erikoisshakit voidaan luokitella seuraavin perustein:
Ehkä tunnetuin shakkivariaatio on entisen maailmanmestari Bobby Fischerin kehittämä Fischer Random, joka tunnetaan myös nimellä Chess960. Siinä upseereiden asema takarivillä arvotaan ennen ottelua. Tarkoitus on vähentää avausteorian merkitystä. Pelitapa on saavuttanut suosiota etenkin nettipelaamisessa. 
Renessanssin aikakaudella kokeiltiin niin sanottua aritmeettista shakkia 16x8-laudalla. Nappuloina oli erimuotoisia nappuloita, joihin oli merkitty eri lukuja, jotka ratkaisivat siirrot, lyönnit ja matintekotavan. Tämä monimutkaisuus vei suosiota. 
Internetin kautta useat variantit ovat saavuttaneet uutta suosiota, esimerkiksi syöttöshakki (engl. loser's chess jossa pyritään syöttämään kaikki nappulat) sekä Tandemshakki (kaksi kahden hengen tiimiä pelaavat kahdella laudalla). Variantiksi voidaan myös kutsua tilannetta, joissa vahvempi pelaaja antaa tasoitusta, esimerkiksi ratsun verran.
Yksi shakkivariantti on "Wargames Illustrated" -lehdessä vuonna 2002 julkaistu versio, jossa mukana oli kolmas pelaaja, YK, jolla oli kahdeksan tamminappulaa (”rauhanturvaajaa”), jotka eivät voineet lyödä muita nappuloita, eikä niitä itseään voinut lyödä. YK pyrki siirtämään kuninkaan tavoin liikkuvat rauhanturvaajat asemaan, jossa pelin jatkamisesta tuli mahdotonta eli siirtovuorossa oleva pelaaja oli kykenemätön siirtämään nappulaa asemaan, jossa se olisi voinut lyödä vastustajan nappulan tai uhata sitä. Mikäli YK onnistui tässä, se voitti pelin.
Shakkitehtävissä käytetään toisinaan satushakkia, enemmän kuin varsinaisessa pelissä.
Mustalampi (Jalasjärvi)

Mustalampi on järvi Koskuen Mustalammin kylässä, entisen Jalasjärven kunnan eteläosassa. Mustalammen laskujoki on nimeltään Mustajoki. Järveen laskee etelästä Mustaluoma, joka saa vetensä Mustajärvestä. Mustalampi sijaitsee 121,8 metrin korkeudella merenpinnasta.
Vuosina 1930–1931 hätäaputyönä suoritetun Mustaluoman perkauksen johdosta Mustalammen pinta laski yli metrillä.
Mustalammen rannalla sijaitsee Jalasjärven seurakunnan leirikeskus Kesäranta. Kesärannassa järjestetään muun muassa rippileirejä.
Tabuk

Tabuk () on yksi Saudi-Arabian provinsseista maan luoteisosassa, Punaisenmeren rannalla. Sen pinta-ala on 146 072 neliökilometriä ja asukasluku oli vuoden 2017 arvion mukaan 946 300. Provinssin pääkaupunki on Tabuk.
Rene Kirby

Rene Kirby (27. helmikuuta 1955 – 11. heinäkuuta 2025) oli yhdysvaltalainen elokuva- ja televisionäyttelijä. Hän näytteli Farrellyn veljesten elokuvassa "Hal ja iso rakkaus". Hän näytteli elokuvassa Waltia, jolla Kirbyn tavoin on spina bifida.
Kirby oli taitava voimistelija ja hiihtäjä, ja hän hiihti usein vammaiskilpailuissa.
Hveragerði

Hveragerði (virallisesti Hveragerðisbær) on kunta Islannin eteläosassa, 45 kilometriä Reykjavíkistä itään, maan päätien Hringvegurin varrella. Kunnan asukasluku on 2 566 (1. tammikuuta 2018). Sen läpi virtaa Varmá-joki.
Dhofar

Dhofar (, "Ẓufār") on yksi Omanin yhdestätoista hallinnollisesta alueesta, maakunnasta. Dhofat sijaitsee maan eteläosassa Arabianmeren rannikolla. Alueen pääkaupunki on Salala. Maakunta rajautuu etelässä Arabianmereen, lännessä Jemeniin, pohjoisessa Saudi-Arabiaan ja idässä al-Wustan maakuntaan.
Toukokuussa 2015 väkiluvuksi kirjattiin 386 870 henkeä, joista omanilaisia oli 196 042 ja ulkomaalaisia 190 828. 2010-luvun alkupuolella maakunnan väkiluku oli kasvanut yli 100 000:lla, sillä vuoden 2010 väestönlaskennassa asukkaita oli 249 729. Kasvu kohdistui väestöennusteiden mukaan erityisesti Salalaan. Maakunnan pinta-ala on 99 062 km.
Dhofar ulottuu rannikolla al-Šarbatat -niemestä Omanin ja Jemenin väliselle rajalle asti. Kuveronoraatin eteläosissa on Arabianmeren äärellä on noin 64 kilometriä pitkä ja 1,5–9,5 kilometriä leveä Salalan rannikkolaakso. Sinne ulottuu kesämonsuuni. Vehreää seutua lauhkeine ilmastoineen ja linnustoineen pidetään yhtenä Arabian niemimaan kauneimmista. Salalan laaksoa reunustavat jopa 3 000–4 000 metrin korkeudelle kohoavat al-Qaran vuoret. 
Sisämaassa on laaja kivisen maan ja hiekkadyynien peittämä aavikkoalue, joka eristää asuttua rannikkoseutua ja sitä ympäröivää vuoristoa muusta Omanista. Sen jatkeena on paljolti Saudi-Arabian puolella Rub’ al-Khali -aavikko ("tyhjä neljännes"), joka on maailman laajimpia yhtenäisiä hiekka-aavikoita, erittäin kuivaa ja käytännössä asumatonta seutua. 
Aiheesta muualla.
&lt;br&gt;
Sørvágur (kunta)

Sørvágur on kunta Färsaarten länsiosassa. Kunta kattaa Vágarin saaren länsiosan ja Mykinesin saaren. Kunnassa asuu 1 080 ihmistä, joista valtaosa asuu kunnan keskustassa Sørvágurissa.
Vuonna 2005 kunnat Bøur ja Mykines liitettiin Sørváguriin. Sitä ennen kunnassa oli ollut vain Sørvágurin keskuskylä.
Vágarin kansainvälinen lentokenttä sijaitsee Sørvágurissa.
Kylät.
Sørvágur, Bøur, Gásadalur ja Mykines
Pesaro e Urbinon maakunta

Pesaro e Urbinon maakunta eli Pesaron ja Urbinon maakunta () on maakunta Marchen hallintoalueella Italiassa.
Pesaro e Urbinon maakunnan pinta-ala on 2 568 km2 ja asukasluku noin 360 000. Maakunnassa on 59 kuntaa, ja sen pääkaupunki on Pesaro.
Pesaro e Urbinon maakunta sijaitsee Italian keskiosissa, rajoittuen pohjoisessa San Marinoon ja idässä Adrianmereen. Pääkaupungin lisäksi muita yli 10 000 asukkaan kaupunkeja ovat Fano, Urbino ja Mondolfo.
APT Satellite Holdings

APT Satellite Holdings Limited (APT) on vuodesta 1992 toiminut aasialainen satelliittitietoliikennettä välittävä yhtiö. Yhtiöstä tuli osakeyhtiö vuonna 1996.
Sen osakkaita ovat
Se välittää tietoliikennettä ja televisio-ohjelmia satelliittiensa ja muiden yhtiöiden satelliittien kautta Aasiaan, Tyynenmeren alueelle, Eurooppaan ja Yhdysvaltoihin
Sen satelliittilaivasto koostuu vuonna 2008 seuraavista satelliiteista:
Sen maalaitteistoon kuuluu kolme 13 metrin, yksi 5,5 metrin, yksi 11 metrin, yksi 6,1 metrin ja yksi 9 metrin antennia, joiden toimintataajuus on C-kaistalla. Sillä on kaksi 9 metrin ja yksi 8,1 metrin antenni Ku-kaistalla.
Satelliiteista.
Apstar IIR
Apstar V
Apstar VI
Asia Cellular Satellite

Asia Cellular Satellite (ACeS) on aasialainen mobiilin satelliittitietoliikenteen välitystä myyvä yritys. Se välittää puhetta ja dataa liikkuvista laitteista, esimerkiksi satelliittipuhelimet. 
Sen omistajiin kuuluvat Pasifik Satelit Nusantara (PSN) ja Jasmine International, joiden yhdistyminen loi ACeS-yrityksen. 
Sen palvelut myy kussakin maassa:
Se käyttää Garuda-1, Agila-2 (Mabuhay Satellite Corporationin satelliitti) ja Palapa-C satelliitteja.
Alec Aalto

Alec Mikael Aalto (24. syyskuuta 1942 Helsinki – 24. joulukuuta 2018 Helsinki) oli suomalainen diplomaatti. Ulkoministeriössä hän aloitti vuonna 1979 ja toimi Suomen suurlähettiläänä Itävallassa (1991–1995), Italiassa (2003–2006) ja Ruotsissa 2006–2010 eläkkeelle jäämiseensä asti.
Varhainen elämä ja koulutus.
Aalto opiskeli oikeustieteitä Helsingin yliopistossa ja valmistui oikeustieteen kandidaatiksi vuonna 1967. Hän opiskeli myös musiikkia Sibelius-Akatemiassa. Vuosina 1968–1970 hän opiskeli Oxfordin yliopistossa kansainvälistä oikeutta. Aalto toimi Helsingin yliopiston ylioppilaskunnan puheenjohtajana vuonna 1966.
Ura.
Vuodet 1970–1972 Aalto työskenteli Yleisradion toimittajana, minkä jälkeen hän oli vuodet 1973–1975 valtioneuvoston tiedotuspäällikkö. Hän toimi tehtävässä muun muassa Euroopan turvallisuus- ja yhteistyökonferenssi Etykin lehdistöpäällikkönä. Vuonna Aalto oli 1975 pääministerin sihteeri Keijo Liinamaan virkamieshallituksessa ja vuosina 1976–1978 Neste Oy:n tiedotusjohtaja.
Ulkoministeriön virkamiehenä.
Aalto pääsi sivurekrytointina ulkoasiainministeriöön vuonna 1979. Aalto rekrytoitiin ulkoministeriöön SDP:n mandaatilla. Vuoteen 1984 saakka hän toimi ministeriön lehdistö- ja kulttuurikeskuksen päällikkönä, vuonna 1985 kauppapoliittisen osaston neuvottelevana virkamiehenä ja vuosina 1986–1991 kauppapoliittisen osaston apulaisosastopäällikkönä.
Vuonna 1991 Aalto aloitti suurlähettiläänä Itävallassa toimien samalla Suomen edustajana Wienissä toimivissa YK:n järjestöissä ja oli akkreditoituna myös Sloveniaan. Vuosina 1995–1997 Aalto työskenteli valtioneuvoston kansliassa pääministerin erityisavustajana kansainvälisissä asioissa. Vuodet 1997–2003 hän oli Euroopan unionin asioiden valtiosihteeri ja vuosina 2000–2003 myös valtioneuvoston EU-sihteeristön päällikkö.
Vuodet 2003–2006 Aalto oli Suomen suurlähettiläs Italiassa, akkreditoituna myös Maltalle ja San Marinoon. Kesäkuussa 2006 hän aloitti viimeisen pestinsä suurlähettiläänä Ruotsissa. Aalto jäi eläkkeelle helmikuussa 2010.
Yhteydet KGB:hen.
HYY:n puheenjohtajana Aalto tapasi KGB:n kenttämies Nikolai Chatskihia useaan otteseen vuoden 1967 aikana. Tapaamisten perusteella Aallosta tuli "jonkin sortin sosialisti". Aalto tapasi Chatskihia vielä vuosina 1969 ja 1970.
Yksityiselämä.
Aallon vanhemmat olivat näyttelijä Märta Laurent ja varatuomari, kauppaneuvos Arvo Mikael Aalto. Hän oli kaksikielinen. Hänellä oli vaimo ja tytär. Aalto harrasti musiikkia ja viihtyi maaseudulla, saaristossa ja Lapissa.
Garuda-1

Garuda-1 on indonesialainen tietoliikennesatelliitti.
Sen valmisti yhdysvaltalainen Lockheed Martin ja se on ko. yhtiön malli A2100-AX. Satelliitti laukaistiin avaruuteen 12. helmikuuta 2000 ja sen tulisi toimia vuoteen 2013 asti. 
Sen hyötykuormaan kuuluu vain kaksi L-kaistan transponderia, mutta se kykenee lähettämään 140:lle rajatulle alueelle ("spot beam"), joten se voi välittää samanaikaisesti 11 000 puhelua. Sen sähköteho on suuri: 14 000 W. Sen sijainti geosynkrooniselle kiertoradalla on 107.63° E.
AsiaSat

Asia Satellite Telecom Company (AsiaSat) on vuonna 1988 Hongkongiin perustettu yhdysvaltalainen Aasiassa toimiva satelliittitietoliikenneyhtiö. 
Yritys kuvaa itsensä aina siten, että ollut alusta alkaen yksityisessä omistuksessa, ts. ei valtionyhtiö. Sen omistaa täysin Asia Satellite Telecommunications Holdings Limited, jonka omistavat CITIC Group ja General Electric Company. Yhtiön yhdysvaltalainen toimitusjohtaja Peter Jackson korvautuu William Wadellä. Yhtiön hallituksen puheenjohtaja on Sherman P. Dodge. 
Se palvelee yli sataa yritystä tai valtioiden laitosta kautta maailman. Se välittää yli 240 TV-kanavaa. Satelliittien komentokeskus on Hongkongissa. Yhtiö valittiin huhtikuussa 2009 länsimaisen "2009 Telecom Asia Awards"-palkinnon saajaksi kolmatta kertaa eli Aasian parhaaksi satelliittitietoliikenneoperaattoriksi. 
Satelliitit.
Yhtiön satelliitit ovat:
AsiaSat-2
AsiaSat-3S
AsiaSat-4
ja 4 Ku-kaistan varatransponderia
AsiaSat-5 - tilattu vuonna 2006, laukaisu 11. elokuuta 2009. Se korvaa AsiaSat-2:n.
Huntsgirl

Huntsgirl on kuvitteellinen hahmo Disneyn animaatiosarjassa "Jake Long – amerikkalainen lohikäärme", jossa hän esiintyi ensimmäisen kerran ensimmäisessä jaksossa "Vanhanaikaista koulutusta" vuonna 2005. Huntsgirlia ääninäyttelee sarjan englanninkielisessä alkuperäisversiossa Mae Whitman. Huntsgirlin oikea nimi on Rose, hän opiskelee samassa koulussa kuin Jake Long. Huntsman kidnappasi Rosen vauvana. Rose oli saanut syntymämerkin joka esitti lohikäärmettä, ja Rosea alettiin opettamaan taistelemaan ja pyydystämään lohikäärmeitä. Myöhemmin kuitenkin Huntsgirlille paljastui että hänet on kidnapattu.
Fu-koira

 
Fu-koira on kuvitteellinen hahmo yhdysvaltalaisessa animaatiosarjassa "Jake Long – amerikkalainen lohikäärme". Hahmo esiintyi ensimmäisen kerran ensimmäisessä jaksossa ”Vanhanaikaista koulutusta” vuonna 2005. Fu-koiraa ääninäyttelee sarjan englanninkielisessä alkuperäisversiossa John DiMaggio. Fu-koira on yli 600-vuotias koira, joka on rodultaan Shar pei. Fu osaa kävellä kahdella jalalla ja puhua ihmisten kieltä. Hän on Luong Lao Shin lemmikki. Fu-koira osaa tehdä myös taikajuomia. Vuosia sitten hän ja Yan-Yan-kissa kamppailivat Fun esi-isien onnenkolikosta.
Videokaappaus

Videokaappaus tai digitointi on analogisen videosignaalin muuntamista digitaaliseen muotoon. Kuvaa voidaan kaapata mistä tahansa analogisesta lähteestä.
Kaappaamista varten tietokoneessa tulee olla videokaappauslaite, joka on yleensä erillinen laajennuskortti, osa näytönohjainta tai USB-liitännäinen laite. Melkein aina kaappauslaitteet kaappaavat kuvan lisäksi myös äänen. Lisäksi tarvitaan tarvittavat liitännät (komposiittivideo, s-video, audioliitännät) tietokoneen ja kuvaa tai äänisignaalia antavan laitteen välille.
Kaappauslaite valitaan muun laitteiston, eli tietokoneen ja sen liitäntöjen, lähdemateriaalin ja käytettävissä olevan budjetin mukaan. Jos aikoo kaapata pakkaamatonta videota tai haluaa valita pakkauskoodeekin itse, on paras käyttää niin sanottua "software encoder" kaapparia. Tällöin laite syöttää tietokoneelle videon tyypillisesti YUV-pakattuna värinäytteistyksellä 4:2:2, ja tietokone hoitaa mahdollisen pakkauksen. Jos käytössä on heikompitehoinen tietokone, ja haluaa pakata videon kaappauksessa, kannattaa käyttää "hardware encoderia". Siinä laite sen sijaan pakkaa itse videon ja se tallennetaan kovalevylle sellaisenaan.
Tietokoneen kovalevyllä täytyy olla tarpeeksi tilaa, sillä esimerkiksi kevyesti pakattu minuutin pituinen video vie tilaa noin yhden gigatavun verran. Sen lisäksi kovalevyn ja sen väylän täytyy olla tarpeeksi nopea pystyäkseen kaappaamaan reaaliajassa hyvälaatuista videota. Kovalevylle on syytä ennen kaappausta luoda uusi, tarpeeksi iso osio kaappausta varten. Tämä parantaa kovalevyn suorituskykyä kaappauksessa suuresti. 
Yleensä analogisten nauhaformaattien sekä Laserdisc-videon kaappaukseen riittää erottelukyky 720x576 (PAL) tai 720x480 (NTSC). Kaappauksessa kannattaa käyttää kaapparin käyttämää pakkausta, ja kaapata video siinä muodossa kovalevylle. DV-pakkausta kaappauksessa ei kannata käyttää, sillä siinä käytetty 4:2:0 (PAL) ja varsinkin NTSC-järjestelmän 4:1:1 värinäytteistys sotkee kuvan yksityiskohdat, ja esimerkiksi VHS-videon jo valmiiksi heikko krominanssi huononee entisestään. Pakkaus tekee myös muita virheitä kuvaan, niin sanottua "moskiittokohinaa", värien vuotamista, sekä ääriviivojen vääristymistä. Nämä siksi, koska DV:n diskreetti kosinimuunnos on suhteellinen voimakas.
Luong Lao Shi

Luong Lao Shi on kuvitteellinen hahmo yhdysvaltalaisessa animaatiosarjassa "Jake Long – amerikkalainen lohikäärme". Hahmo esiintyi ensimmäisen kerran ensimmäisessä jaksossa ”Vanhanaikaista koulutusta” vuonna 2005. Hahmoa ääninäyttelee sarjan englanninkielisessä alkuperäisversiossa Keone Young. Luong Lao Shi on Jake Longin isoisä. Jake kutsuu häntä aina nimellä Vaari, Jou Vaari tai Jou V. Lao Shi on kiinalainen lohikäärme ja hänen lemmikkinsä on Fu-koira. Lao Shi opettaa Jakea amerikkalaiseksi lohikäärmeeksi.
Historia.
Lao Shi on ikääntynyt lohikäärmemestari, joka tunnettiin ennen kiinalaisena lohikäärmeenä. Hän kuitenkin jätti tittelinsä keski-iässä muutettuaan New Yorkiin, Yhdysvaltoihin. Alun perin Lao Shi oli erityisesti 1960- ja 1970-luvulla Hongkongin suojelija ja hurvitteleva poikamies. Tuolloin hän tapasi nykyisen suojelijansa Fu-koiran, jonka kanssa Lao Shi on tehnyt yhteistyötä aina sarjan nykyhetkeen. Noin 1970-luvulla hän saavutti erityisen maineen ollessaan ensimmäinen lohikäärme, joka oli voittanut uhkaavan Mustan lohikäärmeen, jonka aikaisemmat vastustajat eivät selvinneet edes hengissä. Myöhemmin 1980-luvun puolessavälissä Lao Shi muutti tyttärensä Susanin kanssa Yhdysvaltoihin ja aseittui New Yorkiin, jossa hän perusti elektroniikka kaupan. Lao Shin tyttären mennessä naimisiin miehen kanssa, joka ei ollut taianomainen ihminen, kuten heidän perheensä Lao pettyi tyttäreensä. Myöhemmin hänen tyttärensä sai kaksi lasta Jaken ja Haleyn, jotka perivät äitinsä lohikäärmevoimat. Tämän johdosta Lao Shista tuli vaari ja yhdessä puhuvan koiransa Fun kanssa hän on viettänyt suurimman osan ajastaan Jaken kanssa opettamassa pojalle voimiensa hallitsemista. Jakesta tuli samalla ensimmäinen amerikkalainen lohikäärme, jonka myötä vaari on opettanut hänelle vastuun ottamista ja olemaan päättäväinen, sillä useat pienemmän ja heikommat taikaolennot olettavat lohikäärmeiden olevan vahvoja ja viisaita olentoja, joilta he voivat kysyä neuvoa ja suojelusta.
Herbert Adamski

Herbert Adamski (30. huhtikuuta 1910 Berliini – 11. elokuuta 1941) oli saksalainen soutaja ja olympiavoittaja. Hän voitti kultaa Berliinin olympialaisissa 1936 perämiehellisestä kaksikosta.
Adamski kuoli toisessa maailmansodassa.
Sergei Zenjov

Sergei Zenjov (s. 20. huhtikuuta 1989 Pärnu, Viron SNT, Neuvostoliitto) on virolainen jalkapalloilija, pelipaikaltaan hyökkääjä.
Zenjov edusti junioriaikanaan Pärnu JK:ta. Ammattilaisuransa hän aloitti jo 16-vuotiaana vuonna 2006 Pärnu Vaprusin riveissä. Hän kuitenkin oli seurassa vain kyseisen vuoden ja samana vuonna hän pelasi myös FC TVMK Tallinnan paidassa, jossa hän voitti 2006 liigamestaruuden ja SuperCupin. Hän pelasi vielä seuraavan vuoden kotimaassaan, jolloin hän siirtyi Ukrainaan FC Karpaty Lvivin joukkueeseen. Vuonna 2007 hänet valittiin myös kotimaansa pääliigan vuoden nuoreksi pelaajaksi.
Zenjov on pelannut Viron maajoukkueessa 69 ottelua ja tehnyt niissä 13 maalia vuosina 2008–2018.
Frank Havens

Frank Benjamin Havens III (1. elokuuta 1924 Arlington, Virginia – 22. heinäkuuta 2018 Harborton, Virginia) oli yhdysvaltalainen ratameloja ja olympiavoittaja.
Havens voitti kanadalaisyksiköissä 10 000 metrillä olympiakultaa Helsingissä 1952. Neljä vuotta aikaisemmin hän saavutti olympiahopeaa Lontoossa samalta matkalta. Havens kilpaili kesäolympialaisissa myös Melbournessa 1956 ja Roomassa 1960.
Havens oli vielä vuonna 2018 ainoa yhdysvaltalainen melonnan yksilömatkojen olympiavoittaja. Hän kuoli kotonaan Virginiassa 93-vuotiaana 22. heinäkuuta 2018.
Uwe Ampler

Uwe Ampler (s. 11. lokakuuta 1964 Zerbst) on entinen saksalainen maantiepyöräilijä ja olympiavoittaja, joka edusti amatööriurallaan Itä-Saksaa. Hän voitti kultaa Soulin olympialaisissa 1988 joukkueaika-ajossa. 
Ampler kuului vuosina 1981 ja 1982 junioreiden joukkueaika-ajon MM-kultaa voittaneeseen DDR:n joukkueeseen. Vuonna 1986 hän voitti maantiepyöräilyn MM-kilpailuissa Colorado Springsissä kultaa amatöörien maantieajossa ja pronssia joukkueaika-ajossa. Ala-Saksin ympäriajon hän voitti 1985, Saksin ympäriajon 1986 ja 1989 sekä Rauhanajon kolme kertaa peräkkäin 1987–1989. Lisäksi hän voitti ammattilaiskilpailu Circuit de la Sarthen 4a-etapin vuonna 1989.
Ampler kilpaili ammattilaisena vuosina 1990–1999. Heti debyyttivuonnaan hän voitti Sveitsin ympäriajon 10. etapin sekä Setmana Catalana -kilpailun neljännen osuuden. Vuonna 1991 hän voitti Pariisi–Nizza-ajon seitsemännen etapin ja seuraavana vuonna GP Kanton Aargau -kilpailun. Vuonna 1998 Ampler voitti Rauhanajon neljännen kerran urallaan.
Myös Uwen isä, Klaus oli kuuluisa pyöräilijä.
Deicide (albumi)

Deicide on yhdysvaltalaisen Deicide -yhtyeen vuonna 1990 julkaistu ensimmäinen studioalbumi. 
Roadrunner Recordsin mukaan "Deicide" on kaikkien aikojen eniten myynyt death metal -albumi.
MGMT

MGMT on yhdysvaltalainen vuonna 2002 Middletownissa, Connecticutissa perustettu popvaikutteinen indie rock -yhtye. Yhtyeen perustivat Andrew VanWyngarden ja Ben Goldwasser. MGMT:n ensialbumi "Oracular Spectacular" julkaistiin syksyllä vuonna 2007.
Yhtye on esiintynyt Suomessa Tavastialla 23. kesäkuuta 2008.
Heidi Biebl

Heidi Biebl (17. helmikuuta 1941 Oberstaufen – 20. tammikuuta 2022 Immenstadt im Allgäu) oli saksalainen alppihiihtäjä ja olympiavoittaja. Hän voitti kultaa Squaw Valleyn talviolympialaisissa 1960 syöksylaskussa. Hän sijoittui seuraavissa talviolympialaisissa Innsbruckissa 1964 neljänneksi sekä pujottelussa että syöksylaskussa.
Piha-ampiainen

Piha-ampiainen, vanhemmassa kirjallisuudessa yleinen ampiainen ("Vespula vulgaris"), on ampiaislaji, joka esiintyy suuressa osassa Euraasiaa ja on viime aikoina levinnyt myös Australiaan ja Uuteen-Seelantiin. Vuonna 2010 havaittiin, että Pohjois-Amerikan piha-ampiaiset ovat itse asiassa oma lajinsa, "Vespula alascensis".
Piha-ampiainen on yhdyskuntahyönteinen, joka tekee pesänsä maan alle, usein jonkin nisäkkään hylättyyn pesäkoloon. Ampiaiskuningatar voi valita pesän paikaksi myös puun tai kallion kolon taikka rakennuksen seinässä olevan reiän. 
Tuntomerkit.
Piha-ampiainen on 17-20 mm pitkä ja sillä on ampiaisille tyypillinen keltamusta väritys. Se muistuttaa saksanampiaista ("Vespula germanica"), mutta erottavana tuntomerkkinä pään etuosassa on keltaisella pohjalla musta, ankkuria tai ylösalaisin olevaa T-kirjainta muistuttava kuvio. Tämä tuntomerkki ei kuitenkaan välttämättä päde koiraisiin. Lisäksi keskiruumiin takaosassa on kolme paria keltaisia täpliä. Piha-ampiaisella ei ole mustia pilkkuja myöskään selässä, mutta ylempänä sillä on mustat rengasmaiset kuviot.
Eräät muut hyönteiset, kuten pohjoisamerikkalainen lasisiipisperhoslaji "Podosesia syringae", muistuttavat väritykseltään ampiaisia, mikä on esimerkki mimikrystä.
Pesä ja elämänkierto.
Ampiaispesä on tehty pureskelluista puunsyistä ja siinä on avoimia lokeroita. Ampiaiset tuottavat kemikaalia, joka karkottaa muurahaiset, jotka muuten saattaisivat vallata pesän. Pesän perustaa yksittäinen, edellisenä syksynä pesinyt kuningatar, joka rakentaa sinne aluksi 20-30 kennoa, ennen kuin munii sinne. Tämä tapahtuu keväällä, mutta tarkka ajankohta riippuu alueen ilmastosta. Kun ensimmäiset toukat ovat kehittyneet työläisampiaisiksi, ne huolehtivat siitä lähtien pesän tarpeista. Loppukesästä pesässä voi olla 5 000–10 000 yksilöä.
Sama ampiaispesä ei enää ole käytössä seuraavana vuonna.
Jokaisessa ampiaisyhdyskunnassa on yksi kuningatar ja suuri joukko steriilejä työläisiä. Tavallisimmin yhdyskunta elää vain yhden vuoden, ja kaikki muut paitsi kuningatar kuolevat talvella. Esimerkiksi Australian ja Uuden-Seelannin leudossa ilmastossa osa yhdyskunnista kuitenkin säilyy talven yli, mutta tämä on tavallisempaa lähisukuisella saksanampiaisella. Uudet kuningattaret ja koiraat (kuhnurit) syntyvät loppukesällä, ja pariutumisen jälkeen kuningatar talvehtii jossakin turvalliseksi katsomassaan paikassa, toisinaan sisätiloissa.
Ampiaiset keräävät muita hyönteisiä toukkiensa ravinnoksi. Ne keräävät myös kukista mettä. Joskus ne voivat myös tunkeutua mehiläispesiin, yrittäen varastaa hunajaa. Mehiläiset puolustavat pesäänsä yrittämällä tukehduttaa ampiaiset kuoliaaksi. Ampiaiset eivät itse tuota hunajaa.
Uudessa-Seelannissa piha-ampiaisesta vieraslajina on tullut paha tuholainen, ja se kilpailee paikallisten hyönteislajien kanssa ravinnosta. Ampiainen on siksi luokiteltu yhdeksi sadasta haitallisimmasta vieraslajista.
B-SAT

Broadcasting Satellite System Corporation (B-SAT) on japanilainen tietoliikennesatelliittiyhtiö. Sen pääkonttori on Tokiossa. 
Se perustettiin vuonna 13. huhtikuuta 1993. Se perustajiin kuului Hi-Vision broadcasting–yhtiö. Muut osakkaat:
Sen satelliittien ohjauskeskus on Kawaguchissa. Yhtiö välittää satelliiteillaan televisio-ohjelmia 12 GHz taajuudella.
Se oli 1990-luvun alussa 19. suurin FSS-satelliittitietoliikenteen operaattori, eli lähinnä puheluiden välittämisen ja TV-ohjelmien jakelun , joka tieto on vanhentunut. Yhtiö on kuitenkin Japanin merkittävin alalla.
Satelliitit.
BSAT-2a.
BSAT-2a on Orbital Sciences Corporationin valmistama - se perustuu yhtiön satelliittirunkoon STAR Bus. Se laukaistiin Ariane 5G-raketilla 8. maaliskuuta 2001. BSAT-2a on varasatelliitti BSAT-2c:lle.
BSAT-2c.
BSAT-2c on Orbital Sciences Corporationin valmistama - se perustuu yhtiön satelliittirunkoon STAR Bus. Se laukaistiin Ariane 5-raketilla 6. marraskuuta 2003. 
BSAT-3a.
Tämä satelliitti laukaistiin 14. elokuuta 2007 Ariane 5-ECA-raketilla. Sen valmisti Lockheed Martin Commercial Space Systems (A2100A satelliittirunko). Siinä on
12 Ku-kaistan kanavaa.
Al-Šarqiyya (Saudi-Arabia)

Al-Šarqiyya () on Saudi-Arabian pinta-alaltaan suurin provinssi maan itäosassa Persianlahden rannalla. Suurin osa provinssista on autiomaata. Sillä on rajaa Arabiemiirikuntien, Jemenin, Kuwaitin, Omanin ja Qatarin kanssa. Sen pinta-ala on 672 522 neliökilometriä ja asukasluku oli vuoden 2017 arvion mukaan 4 977 500. Al-Šarqiyya on väkiluvultaan Saudi-Arabian kolmanneksi suurin provinssi. Provinssin pääkaupunki on Dammam.
Maakirjatalo

Maakirjatalo oli verotuksen perustana olleen maakirjan kiinteistöyksikkö, jolla oli oma pysyvä verolukunsa. Maakirjatalo oli maata viljelevä tai muuta alkutuotantoa harjoittava maatila, johon kuului rakennuksia ja erilaisia tiluksia, ja se oli manttaaliinpantu.
Maakirjojen laadinta alkoi 1500-luvulla ja ne tulivat tarpeettomiksi, kun maaverot vuoden 1925 alussa lakkautettiin. Maakirjojen tiedot kiinteistöistä siirrettiin maarekisteriin, jolloin maakirjatalot siirtyivät maarekisterin kiinteistöyksiköiksi. Maarekisterin pito lopetettiin 1985, ja sen korvasi kiinteistö­rekisteri. Vanhat talonnumerot ovat kuitenkin yhä yleensä käytössä kiinteistö­tunnuksen osana, ryhmä­­tunnuksena.
Talo.
Lakikielessä ja ammatillisessa käytössä maarekisteriin merkittyä itsenäistä maatilaa kutsuttiin lyhyesti taloksi. Yleiskielessä se tarkoittaa edelleen maatilaa rakennuksineen. Aiemmin taloa käytettiin Suomessa maanomistuksen ja maatilan kameraalisen suuruuden yksikkönä. Se merkittiin maakirjaan omalla numerollaan ja veroluvullaan. Siihen kuului yleensä, mutta ei välttämättä aina rakennuksia. Tällainen talo saattoi koostua useammasta tilasta.
Monet talot syntyivät yksinäistaloina tai monen perheen tai henkilön hallitsemina taloryhminä. Taloista ja taloryhmistä muodostui kylä, jonka yhteisiin maihin ja vesiin niillä oli käyttöoikeus kyläosuutensa suuruuden mukaisesti. Talot olivat myös aikoinaan maaverotuksen veroyksikköjä. Verotuksessa pyrittiin saamaan kokonaiset eli täystalot samanarvoisiksi siten, että erilaatuisesta maasta huolimatta veroluku oli oikeudenmukainen. Tähän käytettiin esimerkiksi sarkajakoa. Aikaisemmin täystalo vastasi yhtä vanhaa manttaalia. Tällöin veroyksikkönä voitiin käyttää talolukua ja manttaalia toistensa asemesta. Molemmat mittasivat talon suuruutta. Myöhemmin verotusta tarkennettiin ja manttaalista tuli talon kameraalisen suuruuden mittayksikkö.
Freeman Gosden

Freeman Fisher Gosden (5. toukokuuta 1899 Richmond, Virginia, Yhdysvallat – 10. joulukuuta 1982 Los Angeles, Kalifornia, Yhdysvallat) oli yhdysvaltalainen radionäyttelijä. Hän näytteli muun muassa "Amos ’n’ Andy" -radiokomediasarjassa.
Gosdenin kiinnostus radioon syntyi ensimmäisen maailmansodan aikana, jolloin hän palveli Yhdysvaltain laivastossa radiosähköttäjänä. Sodan jälkeen hän liittyi Joe Bren Producing Company -teatteriseurueeseen, jossa hän esiintyi yhdessä Charles Correllin kanssa. Vuonna 1926 Gosden ja Correll aloittivat yhteisen radio-ohjelman "Sam ’n’ Henry" chicagolaisella WGN-radioasemalla. Ohjelman siirryttyä kilpailevalle WMAQ-asemalle nimi muutettiin muotoon "Amos 'n' Andy". Ohjelmasta tuli radion ensimmäinen menestysdraamasarja, ja sillä oli vuonna 1931 liki 40 miljoonaa kuulijaa. Gosden esitti sarjan toista päähenkilöä Amosta ja myöhemmin George "Kingfish" Stevensiä.
Freeman Gosden kuoli 83-vuotiaana vuonna 1982. Hänellä on tähti Hollywood Walk of Famella. Lisäksi hän on päässyt Radio Hall of Fameen ja NAB Hall of Fameen.
Zack Martin

Zachary Edward Martin (s. 20. marraskuuta 1990 Indianapolis) on yhdysvaltalainen amerikkalaisen jalkapallon pelaaja. Martinin pelipaikka on hyökkäyksen sisempi linjamies. Martin edustaa Dallas Cowboysia.
Etruskien uskonto

Etruskien uskonto on jonkin verran hämärän peitossa, mutta tiedämme siitä pääpiirteet. Etruskit uskoivat useisiin jumaliin ja siihen, että heidän elämänsä oli ennalta määrätty. Kohtalonusko ei silti tehnyt heistä uskonnollisesti passiivisia. Papit saattoivat ottaa selvää ennustamistaidoilla heidän kohtaloistaan. Etruskien uskonnon tarkoituksena ei siis ollut muuttaa kohtaloa, vaan säilyttää sopusointu jumalien kanssa. Jumalia palvottiin temppeleissä tai pyhissä lehdoissa. Riittejä oli noudatettava tarkasti; sillä tavalla varmistettiin niiden toimiminen.
Uskonnolliset käytännöt.
Ennustaminen.
Etruskit uskoivat, että heidän elämänsä oli ennalta määrätty.
Etruskipapit etsivät merkkejä jumalten suosiollisuudesta esimerkiksi seuraamalla lintujen lentoa taivaalla ("auspicium"), uhrieläinten maksasta (haruspeksit) ja salamista ("fulguratura"). Uhrieläinten maksa oli jaettu 16 osioon, joiden avulla tulkittiin, mitä jumalaa on loukattu. Myös taivas oli jaettu 16 alueeseen.
Apunaan papit käyttivät pyhiä kirjojaan.
Votiivilahjat.
Uhrilupauksen antaminen ja sen täyttäminen lienee ollut yksi tavoista säilyttää tasapaino jumalien kanssa. Konkreettisemmin tämä näkyy lahjoissa, joita jumalille annettiin sairaustapauksen kohdatessa; vaivastaan parantunut antoi kiitokseksi esimerkiksi saveen valetun sairaan ruumiinosan kuvan.
Mytologia.
Etruskit olivat polyteistisiä eli heillä oli useita jumalia.
Jumalilla oli tietty hierarkia: esimerkiksi salaman jumala Tinia (kreikkalaisen mytologian Zeusta vastaava) tarvitsi toisen asteen salamoiden käyttämiseen luvan jumalkollegiolta ("Dii Consentes"). Ns. kolmannen asteen salamoihin sai luvan vain Verhotuilta Jumalilta ("dii involuti").
Jumalia.
Osa jumalista on alkuperäisiä etruskilaisia, mutta kreikkalaisen mytologian vaikutus ulottui myös etruskien uskontoon.
Vaikutus.
Etruskien uskonto vaikutti erityisesti roomalaiseen uskontoon huomattavasti; mm. haruspeksit, auspicium ja uhrieläimen maksasta ennustaminen siirtyivät myös roomalaisten uskontoon, joka otti vaikutteita vastaan melko helposti.
Käämitykki

Käämitykki (engl. "coilgun") on sähkömagnetismiin perustuva laite, jolla voidaan ampua pieniä metalliesineitä sähkövirran avulla. Se koostuu piipusta, sen ympärille kierretystä käämistä, virtalähteestä ja kytkimestä. 
Virtalähteenä käytetään tavallisesti rinnan kytkettyjä kondensaattoreita, joiden nimellisjännite on muutama sata volttia. 
Kun käämiin johdetaan sähkövirta, se saa aikaan magneettikentän, joka vetää ferromagneettista ammusta puoleensa. Kun ammus on käämin kohdalla, käämissä kulkeva virta katkaistaan ja ammus jatkaa matkааnsа saavuttamallaan nopeudella. 
Monivaiheisessa käämitykissä ammus kulkee useamman käämin läpi, ja jokainen käämi lisää ammuksen nopeutta. Haasteena on kuitenkin ajoittaa virran päälle ja pois kytkeminen riittävän tarkasti.
Käämitykissä ei ammusta lukuun ottamatta tarvita liikkuvia osia. Hyötysuhde on hyvin pieni, 1% luokkaa. Lisäksi tehoa rajoittaa käämilangan resistanssi. 
Käämitykki eroaa toisesta sähkömagneettisesta aseesta, raidetykistä, siten, että käämitykissä ammuksen läpi ei kulje sähkövirtaa eikä ammus myöskään kosketa jännitteellisiä osia.
Espanjalainen tie

Espanjalainen tie oli huoltoyhteys, joka yhdisti espanjalaisen Lombardian ja Espanjan Alankomaat 1500- ja 1600-luvulla.
Espanjalainen tie kulki Valtellinan, Tirolin, Ylä-Schwabenin ja Reinin laakson kautta Pohjois-Italiasta Alankomaihin. Koska Englanti ja Alankomaat hallitsivat meriä ja estivät yhteydet Espanjan ja Espanjan Alankomaiden välillä, joutui Espanja hoitamaan kahdeksankymmenvuotisen sodan aikana Alankomaissa taistelevien armeijoidensa huollon ja täydennykset espanjalaisen tien kautta. 
1500-luvulla.
Espanjalainen tie syntyi kahdeksankymmenvuotisen sodan sytyttyä vuonna 1566. Espanjan kuningas Filip II halusi murskata Alankomaiden kapinalliset, mutta emämaa Espanjan ja Alankomaiden välinen pitkä matka oli ongelmallinen. Hankalaa oli erityisesti se, että Englanti ja kapinalliset hallitsivat meriä. Ratkaisuksi luotiin pitkä ja ajoittain epävarma huoltoyhteys Pohjois-Italiasta Alankomaihin. Se kulki Espanjan ja Itävallan ja muiden ystävällisten tai puolueettomien alueiden kautta. Ensimmäisenä tietä pitkin kulki Fernando Álvarez de Toledo, joka saapui suuren, hyvin harjoitetun armeijan kanssa Alankomaihin elokuussa 1567. Espanjalainen tie oli syntynyt. Seuraavan neljänkymmenen vuoden ajan aina vuoteen 1609 asti tie oli tärkeässä osassa kahdeksankymmenvuotisessa sodassa, kun sen kautta huollettiin Espanjan armeijat Alankomaissa.
1620-luvulla.
Espanjalaisen tien kannalta Valtellinan hallinta oli tärkeää ja 1623 Espanja miehitti kantonin, jonka alueella Valtellina oli. Ambrogio Spinola kaappasi vuonna 1622 Jülichin ja paransi myös siten tien varmuutta. Samana vuonna Itävalta miehitti Elsassin, joka oli myös tien varrella. Vuonna 1623 Reinin Pfalzissa Itävalta valtasi Frankenthalin vuonna 1623.
1630-luvulla.
Espanjalainen tie katkesi lopullisesti 1630-luvulla, kun Bernhard Weimar vuonna 1638 valloitti Breisachin, joka oli tärkeä tukikohta tien varrella.